"Għomja għar-realtà ħarxa tal-prostituzzjoni" Il-Malta Women's Lobby tisħaq li d-dikriminalizzazzjoni tal-prostituzzjoni se żżdid l-abbuż u t-traffikar ta' nisa u bniet Minn Carmen Cachia Il-Malta Women's Lobby (MWL), organizzazzjoni lokali li tirrappreżenta lin-nisa, hija mħassba serjament u tistaqsi x'loġika għandhom tmien organizzazzjonijiet internazzjonali biex pajjiżna, minflok iħaddan is-sistema Nordika li tgħin biex l-abbuż fuq il-vittmi jieqaf, jagħtu l-appoġġ tagħhom ħalli minflok issir id-dikriminalizzazzjoni tal-prostituzzjoni. "B'dan il-mod, dawn qishom għomja għar-realtà ħarxa tal-prostituzzjoni li twassal għal ħsara fiżika, mentali u emozzjonali," sostniet il-MWL. L-istat li jispiċċaw fih dawk maqbuda f'dan iċ-ċirku ikrah u perikoluż tal-prostituzzjoni, ħafna drabi, ikun wieħed ta' disperazzjoni tant li jispiċċaw jabbużaw minn sustanzi biex ikampaw mal-istil ta' ħajja tagħhom. It-tmien organizzazzjonijiet irrapportati li esprimew appoġġ għad-dikriminalizzazzjoni tal-prostituzzjoni f'pajjiżna huma – il-European AIDS Treatment Group; it-Transgender Europe; l-International Lesbian, Gay, Bisexual, Transgender, Queer and Intersex Youth & Stundent Organisation; l-International Lesbian and Gay Association – Europe (ILGA – Europe); Platform for International Cooperation on Undocumented Migrants; La Strada International; il-European NGO Platform Against Human Trafficking u l-Kumitat Internazzjonali għad-Drittijiet tal-Ħaddiema tas-Sess fl-Ewropa. Il-MWL sostniet li, iżda, ebda waħda minnhom m'hija involuta f'ħidma diretta għad-drittijiet tan-nisa u għaldaqstant ma tifhimx kif dawn qatt jistgħu jħarsu l-benesseri ta' dawk milquta. Kwistjoni tal-ġeneru Il-MWL tisħaq fuq il-fatt li l-prostituzzjoni taffettwa l-aktar lil nisa u bniet vulnerabbli li jkunu mġiegħla jbigħu ġisimhom. "Minħabba li aktar minn 95% ta' dawk li jħallsu għas-sess huma rġiel, aħna nemmnu li din hija kwistjoni tal-ġeneru u għalhekk għandha tittieħed bħala tali," kompliet l-organizzazzjoni għall-ħarsien tan-nisa. Għal darb'oħra l-MWL irrepetiet dak li ilha tgħid – jiġifieri li jekk ikun hemm dikriminalizzazzjoni tal-prostituzzjoni, iktar se tiżdied id-domanda, bil-konsegwenza li se jsir aktar traffikar uman ta' individwi li jkunu sfruttati għas-sess. Din l-organizzazzjoni qalet li, "realtajiet iebsa u xokkanti bħal dawn diġà qegħdin iseħħu f'pajjiżna fejn hemm provi konkreti li nisa qegħdin ikun traffikati f'Malta wara li jwegħduhom impjieg ġenwin iżda mbagħad isibu ruħhom imġiegħla jagħmlu atti sesswali kontra l-volontà tagħhom". Il-Malta Women's Lobby sostniet li jekk ma jittieħdux passi kriminali kontra l-persuni li jħallsu għas-sess, se nkunu qegħdin nagħtu l-messaġġ li l-persuni huma sempliċiment oġġett li jista' jinxtara u kkonsumat. Hija żiedet tgħid li b'dan il-mod, "inkunu qegħdin nippromwovu kultura tossika u misoġinistika li tinkoraġixxi x-xiri tal-persuni". Barra minnhekk, skont din l-organizzazzjoni, "ikun tassew paradossali jekk il-Gvern jisma' minn dawn l-organizazzjonijiet u min-naħa l-oħra jisħaq li huwa favur id-drittijiet tan-nisa għax huwa ovvju li d-dikriminalizzazzjoni tal-prostituzzjoni se tiffaċilità l-ħajja tal-pimps u tat-traffikanti. Din, kif ukoll twassal biex isir legali li jinxtraw il-persuni – il-maġġoranza tagħhom nisa – għax issir transazzjoni legali". Appell lill-Gvern Fuq dan l-isfont, il-Malta Women's Lobby appellat biex il-Gvern jisma' mill-organizzazzjonijiet li verament għandhom għal qalbhom il-ġid tan-nisa u jadotta s-sistema Nordika, il-mudell mibni fuq snin ta' riċerka u bbażat fuq l-esperjenzi personali tal-persuni li għexu r-realtà ħarxa tal-prostituzzjoni. Il-MWL tfakkar li dan il-mudell huwa dak magħżul minn tmien pajjiżi ewlenin f'dak li għandha x'taqsam l-ugwaljanza u li verament jisimgħu u huma attivi biex jagħtu vuċi lin-nisa. Dan il-mudell huwa sostnut ukoll mill-European Women's Lobby (EWL), li hija l-akbar koalizzjoni ta' organizzazzjonijiet tan-nisa fl-Ewropa. "Aħna nemmnu f'opportunitajiet ugwali u ndaqs għal kull individwu biex jiskopri u jiżviluppa l-potenzjal kollu tiegħu u niċħdu kull forma ta' diskriminazzjoni f'kull livell," iddikjarat l-MWL. Għaldaqstant, din l-organizzazzjoni saħqet li qatt m'hija se tittollera sfruttament jew li persuni jkunu mġiegħla jagħmlu atti sesswali ta' bilfors, aħseb u ara persuni vulnerabbli li fil-maġġoranza tagħhom huma nisa u bniet.